Frederiksbjerg i Aarhus er et kvarter, hvor selvforståelsen har gode kår. Den nærmest stortrives. Det er cool at bo der, men det er som om, bydelen er delt i to. Der er den hippe Jægergårdsgade og M.P. Bruunsgade tæt på centrum og den mere rolige og butiks- og caféfri del omkring Ingerslev Boulevard og ned til Strandvejen. Ud over de to ugentlige torvedage, så sker der ikke voldsomt meget i det område. Og dog, for den gamle pølsevogn på torvet har fået et nyt liv – og et meget andet liv. Hotdoggen er skiftet ud med kaffe, brød, croissanter, hjemmelavede chokolade og flødeboller. Umiddelbart et pudsigt indslag, men ved nærmere research og en times snak omkring kaffe, virker det som en rigtig god idé.

Rigtigt brød og håndristede bønner

Det er tre uger siden Go’ Kaffe åbnede, og stedet er allerede velbesøgt. Kaffen kommer fra Kaffe & Co, der håndrister deres egne bønner i det vestlige Aarhus. Det er tidligere baristaer fra Sigfreds Kaffebar, som står bag Kaffe & Co, så måske har kaffen fra Sigfreds fået et nyt liv. Brødet kommer fra den franske bager, Briancon, som er kendt for de vanvittige gode croissanter med rigtig og rigelig smør i. Ud over det, bager de også noget af byens bedste brød, så det er et kærkomment samarbejde, Go’ Kaffe har laver her.

Alle skal have råd til god kaffe – basta!

Der er vist ikke noget videre skarpt koncept bag Go’ Kaffe, men hvem savner det, hvis man får god kaffe, kager, brød og ost til rimelige priser? Stine Eilertzen, der er den faste barista hos Go’ Kaffe, er udadvendt. Hun er den type, som kan tale med alle og øjensynligt elsker det. Hendes forkærlighed for Italien og kaffe skjuler hun ikke. Det, at en kop kaffe ikke må koste ret meget i Italien, burde også gælde i Danmark, mener Stine. Alle skal have ret til god kaffe, og det er jo vanvittigt, at caféer og lignende kan finde på at tage mellem 40 og 55 kroner for en mindre Cappuccino. Hos Go’ Kaffe koster den billigste kaffe 15 kroner og den dyreste og store Caffe Latte 30 kroner, fortæller Stine. Filosofien er tydelig. Hellere sælge to ekstra kopper, og få en tilfreds kunde, der kommer igen, end en dyr kop kaffe og en kunde som føler sig røvrendt.

Den aarhusianske udgave af Champs-Élysées

Kaffebaren ligger op ad den gamle røde murstensbygning for enden af den lange allé på boulevarden. Det er ret fedt, der er kommet liv i den ende. Ingen tvivl om området har manglet, der skete noget. Atmosfæren skaber straks en forventning om det jordnære. Her er ro på. En lille oase hvor gæsterne taler sammen, i stedet for at lege med deres smartphones.

Der er plads til otte gæster indendørs, og når vejret tillader det, kan der sidde mellem 20 og 30 udenfor. Planerne er også, at lave forskellige musikarrangementer i løbet at sommeren, uden for kaffebaren.

Som bonusoplysning kan vi fortælle, der er masser af parkeringspladser på Ingerslev Boulevard, og det er let lige at holde ind og nappe en ”rigtig” kop kaffe. Så slipper du også for den elendige kaffe diverse tankstationer og 7-Eleven har at byde på. Husk lige at stoppe op, næste gang du er på Frederiksbjerg, og kig ind til Go’ Kaffe. Det fortjener de, og du bliver helt sikkert både glad og afhængig.

Go’ Kaffe

Ingerslev Boulevard – ved svømmehallen

Telefon: 28 42 10 00

Åbningstider

Mandag – lørdag fra 7.00 – 17.00

Søndag lukket